text: Esbjergs hvide mænd skæmmet
  04 september 2015 kl. 09.33
  Kommunalt ansatte opdagede fredag morgen, at Svend Wiig Hansens skulptur Mennesket ved Havet, der i folkemunde kaldes de hvide mænd, i nattens løb er blevet skæmmet med graffiti.
  - JACOB ER ET SVIN, er der skrevet hen over tre af de hvide mænd, der står på stranden ved Hjerting i det nordlige Esbjerg.
  Hvilken Jacob, der henvises til i påskriften, står uklart. På det seneste har Venstres Jakob Lose, formand for kultur- og fritidsudvalget, været i skudlinjen i forbindelse med bebudede kommunale besparelser - men hans navn staves med K.
  Selv afviser Jakob Lose overfor TV SYD, at hærværket på de hvide mænd skulle være motiveret i politisk modstand mod ham elle de omfattende kommunale spareplaner.
  Syd- og Sønderjyllands Politi har fredag formiddag endnu ikke modtaget en politianmeldelse om hærværket.
  - Den er på vej. Vi anmelder altid den slags hærværk. Lige nu har vi travlt med at fjerne påskriften. Det er ærgerligt og træls at skulle bruge mandskab og penge på den slags, siger Jørn Madsen, entrepenørchef, Esbjerg Kommune til TV SYD.
  Se videoen med billeder af hærværket. Varighed 0'30.
  